**Dezlegare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Trec nopțile în rochii decoltate

Cu părul despletit plutind pe șale,

Le mângâie tăcerea blând pe spate

Când lângă mine-n pat pătrund agale.

Au pielea dulce, parcă-i ciocolată,

Parfumul tău pe sâni, ca o licoare,

Te-mbie-ntr-o poveste fermecată,

Iar Cel de Sus îți lasă dezlegare

Să guști din fructele oprite,-n toate

Plăcerile din cer și pământene

Să te afunzi și nu comiți păcate

Că postul este lung și trece-alene.

- Trec zilele brodând cu promoroacă

Şi genele, şi buzele, şi gândul,

Tăcerea de cuvinte se dezbracă,

Se-aşează peste suflet dezmierdându-l.

Ce lipsă de pudoare, nici nu-i pasă

De timpul ce roşeşte doar privind-o,

Într-un târziu, când vei ajunge-acasă,

Mă vei găsi în vise învelind-o.

Gustăm dulceaţa nopţii cu fervoare

Până târziu, să-i înţelegem rostul,

Trec ore de răsfăţ şi dezlegare

Vom implora atât cât ţine postul.

Ioan Grigoraș Liliana Trif